3 vas ure ná plaasaanval | Netwerk24
3 vas ure ná plaasaanval
Deur André Damons 08 Maart 2019 15:09
Drie vermeende plaasaanvallers verskyn binnekort in die hof nadat hulle na bewering 'n egpaar op hul plaas buite Tweeling in die Vrystaat aangeval en beroof het.
Die 50-jarige vrou is Dinsdagaand erg aangerand en na 'n hospitaal in Heilbron geneem. Haar 59-jarige man is ongedeerd.
Aanvallers, gewapen met messe, het omstreeks 22:00 op die egpaar toegeslaan en hulle vasgebind. Hulle het talle items geroof en weggekom.
Die gesteelde items wat die polisie teruggevind het toe hulle drie vermeende plaasaanvallers vasgetrek het.
Al drie verdagtes is Woensdag aangekeer. Die polisie het omstreeks 13:00 die eerste twee aangekeer toe hulle verdagte mans op die R711-pad tussen Fouriesburg en Clarens opgemerk het.
Toe die polisie hulle deursoek, het hulle glo twee vuurwapens, ammunisie, skoene, 'n horlosie, 'n mes, selfone, kontant en 'n selfoonlaaier, by die mans gekry.
Al die items is vermoedelik in die plaasaanval geroof.
'n Derde man is later die aand in Warden opgespoor met skoene wat glo ook in die plaasaanval geroof is.
Die mans sal eers op aanklagte van die besit van gesteelde goedere in die landdroshof op Fouriesburg verskyn voordat hulle na Frankfort oorgeplaas sal word en volgende week in verband met die plaasaanval in die hof sal verskyn.